Diari Oficial de la Generalitat Valenciana


Sumari del DOGV 5065, del 05-08-2005 (2005/8992)

ORDE de 31 de maig de 2005, de la Conselleria de Cultura, Educació i Esport, per la qual es delimita l'entorn de protecció del castell de Montesa, a Montesa (València), i se n'establix la normativa de protecció.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5065

Data del DOGV
:   05-08-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/8992


Data del document
:   31-05-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * Montesa
    * patrimoni arquitectònic
    * monument
    * protecció del patrimoni
    * ben cultural
    * legislació

ORDE de 31 de maig de 2005, de la Conselleria de Cultura, Educació i Esport, per la qual es delimita l'entorn de protecció del castell de Montesa, a Montesa (València), i se n'establix la normativa de protecció. [2005/Q8992]
  
Per Reial Orde de 29 d'abril de 1926 (Gaceta de Madrid de 13 d'abril de 1926), es van declarar monument les ruïnes de l'antic castell de Montesa, situat a Montesa (València).
  
En aplicació de la disposició transitòria primera, paràgraf segon, de la Llei 4/1998, d'11 de juny, de la Generalitat Valenciana, del Patrimoni Cultural Valencià, relativa a la complementació de les declaracions produïdes amb anterioritat a la seua entrada en vigor i referides a béns integrants del patrimoni cultural valencià, a fi d'adaptar el seu contingut als requisits que s'establixen en esta, la Direcció General de Promoció Cultural i Patrimoni Artístic va aprovar la Resolució de 30 d'agost de 1999 (DOGV 14.09.4371 ITW 05.10.1999), per la qual es va acordar tindre per incoat l'expedient de delimitació de l'entorn de protecció i normativa de protecció del castell de Montesa, ubicat a Montesa (València).
  
En compliment dels preceptes abans mencionats, esta última resolució es va notificar a l'Ajuntament de Montesa i als interessats desconeguts per mitjà de l'exposició al tauler d'anuncis de l'ajuntament, i es va comunicar al Registre General de Béns d'Interés Cultural a l'efecte de la seua anotació en este.
  
L'Ajuntament de Montesa, mitjançant un Acord Plenari adoptat en data 29 de juliol de 2004, efectua en exclusiva al·legacions sobre la normativa de protecció incoada per la Resolució de data 30 d'agost de 1999, i concretament a l'article 5, que insta a modificar, només pel que fa a l'alçària de l'edificació i al traçat dels carrers de Sant Vicent i del Carme; de manera que s'establix com a règim específic d'estos carrers per a la regulació del nombre de plantes i de l'alçària, el següent: «En general tres plantes (planta baixa i dos pisos). En solars objecte de derrocament, les que tinga l'edifici més alt del seu tram de carrer, i com a màxim tres. Alçària: en general nou metres». Sobre estes al·legacions han emés un informe favorable els servicis tècnics de la Direcció General de Patrimoni Cultural Valencià, de manera que es proposa la modificació de l'article 5 de la normativa de protecció i l'afegiment d'un paràgraf en els termes següents: «Als carrers de Sant Vicent i del Carme, per a l'únic solar no edificat, per als edificis que disposen de dos plantes i per a aquells edificis que es troben fora d'ordenació i hagen de ser reedificats, l'alçària màxima reguladora haurà de ser de 9 metres, i el nombre de plantes, tres (planta baixa i dos)».
  
Per la Resolució de la Direcció General de Patrimoni Cultural Valencià, de data 2 de novembre de 2004 (DOGV 30.11.2004), es va sotmetre l'expedient incoat per a la delimitació de l'entorn de protecció del castell de Montesa i la determinació de la corresponent normativa de protecció, a tràmit d'informació pública, sense que en el termini d'un mes establit en l'article 27.6 de la Llei 4/1998, d'11 de juny, s'hagen formulat al·legacions.
  
Per escrit de la Direcció General de Patrimoni Cultural Valencià, de 3 de gener de 2005, es va concedir tràmit d'audiència a l'Ajuntament de Montesa, d'acord amb el que establixen l'article 27.6 de la Llei 4/1998, d'11 de juny, del Patrimoni Cultural Valencià, i l'article 84 de la Llei de Règim Jurídic de les Administracions Públiques i del Procediment Administratiu Comú, sense que en el termini concedit a este efecte s'hagen formulat al·legacions.
  
S'han complit tots els tràmits preceptius legalment previstos per a la delimitació de l'entorn de protecció del castell de Montesa i l'establiment de la corresponent normativa protectora; s'ha complementat d'esta manera el contingut de la declaració produïda en el seu dia amb les noves determinacions que exigix la Llei 4/1998, d'11 de juny, del Patrimoni Cultural Valencià, d'acord amb la facultat que arbitra la disposició transitòria primera, paràgraf segon, de la mateixa norma.
  
En compliment del que disposa este precepte i el Decret 7/2003, de 21 de juny, del president de la Generalitat Valenciana, pel qual s'assignen competències a les conselleries, i fent ús de les facultats conferides per l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
Delimitar l'entorn de protecció del castell de Montesa (València) i establir-ne la normativa de protecció.
  
Segon
  
L'entorn de protecció del bé d'interés cultural, així com el règim de protecció, queda definit en els annexos adjunts que formen part de la present orde. La documentació complementària consta en l'expedient corresponent.
  
Tercer
  
Comunicar la present delimitació d'entorn i la determinació de normativa protectora del castell de Montesa (València) al Registre General de Béns d'Interés Cultural perquè en quede constatació en este.
  
DISPOSICIÓ FINAL
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14, 44 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar recurs potestatiu en reposició o plantejar directament recurs contenciós administratiu en els terminis i davant dels òrgans i pels interessats que s'indiquen a continuació:
  
El recurs de reposició haurà d'interposar-se davant del conseller de Cultura, Educació i Esport en el termini d'un mes a comptar de l'endemà de la seua publicació per als interessats diferents de les administracions públiques.
  
El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació.
  
València, 31 de maig de 2005
  
El conseller de Cultura, Educació i Esport
  
ALEJANDRO FONT DE MORA TURÓN
  
ANNEX I
  
1. Justificació de la delimitació proposada.
  
La delimitació s'establix en funció dels criteris següents:
  
- Topogràfics i paisatgístics, amb la inclusió de la mola en què es troba situat el castell i dels camins més pròxims des d'on és possible contemplar-lo.
  
- Parcel·les que limiten directament amb la que ocupa el bé d'interés cultural, en què qualsevol intervenció que es realitze puga afectar-lo, tant visualment com físicament.
  
- Parcel·les que donen al mateix espai públic que el bé d'interés cultural i que constituïxen l'entorn visual i ambiental immediat, i en què qualsevol intervenció que es realitze puga suposar una alteració de les condicions de percepció d'este o del caràcter de l'espai urbà.
  
- Espais públics en contacte directe amb el bé d'interés cultural i les parcel·les enumerades anteriorment, i que constituïxen part del seu ambient urbà immediat.
  
- Edificacions o qualsevol element del paisatge urbà que encara que no tinguen una situació d'immediatesa amb el bé d'interés cultural n'afecten de manera fonamental la percepció.
  
- Arqueològics, que incorporen el territori al voltant del castell i les seues muralles, partint de la previsible successió d'assentaments previs de població o lligats a este.
  
2. Delimitació de l'entorn.
  
Origen: punt A, intersecció de l'eix del carrer de Silverio Perfecto amb la prolongació virtual de les façanes de les parcel·les que donen a este carrer i al de Sant Vicent.
  
Sentit: antihorari.
  
Línia delimitadora: des de l'origen, la línia continua cap a l'est i incorpora les façanes sud del carrer de Sant Vicent fins a girar, per a continuar pel camí de l'Alcúdia, incloent-lo fins al barranc de Mentirola. Continua cap al nord incloent el barranc de Mentirola fins al vèrtex oest de la parcel·la número 65 del polígon cadastral número 1. Des d'este vèrtex gira a l'oest, creua la parcel·la número 48 fins a continuar pels límits nord de les parcel·les números 76, 72, 73 i 83. Seguix pel límit nord del camí de Montesa fins al barranc de la Dama. Gira cap al sud incloent el barranc de la Dama i gira pel camí del Calvari en direcció a la població fins arribar a esta. Continua cap al sud per darrere de les parcel·les que donen al carrer de Santa Bàrbara, creua el carrer de Sant Roc i incorpora les façanes de les illes situades al sud dels carrers de Sant Vicent i de Sant Roc fins al punt d'origen.
  
3. Normativa de protecció del monument i del seu entorn (article 28 de la Llei 4/1998, d'11 de juny, del Patrimoni Cultural Valencià).
  
Monument:
  
Article 1. S'atindrà al que disposa la secció segona, règim dels béns immobles d'interés cultural, del capítol III, títol II de la Llei 4/1998, d'11 de juny, del Patrimoni Cultural Valencià, aplicable a la categoria de monument.
  
Article 2. Els usos permesos seran tots aquells que siguen compatibles amb la posada en valor i gaudi patrimonial del bé, i contribuïsquen a la consecució d'estos fins. L'autorització particularitzada d'ús es regirà segons el que disposa l'article 35 de la Llei del Patrimoni Cultural Valencià.
  
Entorn de protecció:
  
Article 3. Les alineacions seran les establides en les normes de planejament municipal de Montesa, aprovades definitivament per la Comissió Territorial d'Urbanisme el 27 de setembre de 1988.
  
Article 4. Es mantindrà la parcel·lació històrica de l'entorn, i s'acceptarà l'agrupació d'estes, mentre no se supere una amplària final màxima de façana de 16 m.
  
Article 5. L'alçària reguladora, definida segons el Reglament de Zones d'Ordenació Urbanística de la Comunitat Valenciana, serà la mateixa de l'edifici actualment existent, en els edificis anteriors a 1940. En la resta d'edificis, no superarà el nombre màxim de dos plantes. Els edificis que superen este nombre de plantes es regiran pel règim de fora d'ordenació. A este efecte, en els supòsits que concloga la seua vida útil, es pretenguen obres de reforma de transcendència equiparable a la reedificació o una substitució voluntària d'estos, se'ls aplicaran les ordenances de protecció d'esta normativa. Tot això sense perjuí de l'aplicació de l'article 21 de la Llei del Patrimoni Cultural Valencià a estos immobles. L'alçària màxima reguladora per a estos últims s'establix en set metres.
  
En els carrers de Sant Vicent i del Carme, per a l'únic solar no edificat, per als edificis que disposen de dos plantes, i per a aquells edificis que es troben fora d'ordenació i s'hagen de reedificar, l'alçària màxima reguladora serà de nou metres, i el nombre de plantes, tres (planta baixa i dos).
  
Article 6. L'ús característic dels edificis serà el residencial amb els usos compatibles acceptats pel Pla General.
  
Article 7. Els edificis tradicionals, pel seu alt valor ambiental i testimonial d'una arquitectura i tipologia que caracteritza l'entorn del monument, mantindran les façanes visibles des de la via pública, preservant-ne i restaurant-ne els caràcters originaris.
  
Article 8. Les façanes dels edificis de nova planta o de reforma dels no tradicionals s'adequaran amb caràcter estètic a la tipologia i acabats de la zona, atenent les disposicions següents:
  
- Els ràfecs de coberta seran els tradicionals de la zona.
  
- Els buits seran de proporció vertical, disposició i dimensions característiques de la zona.
  
- Es prohibixen els acabats amb materials no tradicionals o que suposen la imitació d'uns altres materials.
  
- Els balcons seran de safata de grossor no superior a 15 centímetres, vol no superior a 40 centímetres, longitud màxima de 1,80 metres i barana de ferro; es prohibixen els miradors.
  
- Els tancaments seran de fusta.
  
- Es prohibixen les persianes, excepte les persianetes exteriors enrotllables tradicionals.
  
Article 9. Les obres de reforma interior que obtinguen el nivell de rehabilitació, que s'escometen en els edificis inclosos en l'entorn, hauran d'adequar la façana a les condicions estètiques d'esta normativa.
  
Article 10. Els elements d'interés arquitectònic que formen part dels edificis (reixes, portes, escuts, carreus, motlures, etc.) i tots els que estiguen ocults per reformes posteriors hauran de ser valorats i impedir la seua destrucció o ocultació.
  
Article 11. Les cobertes seran inclinades, de pendent màxim del 35%, de dos aiguavessos, de teula àrab. El carener estarà situat a una altura màxima de 2,25 metres respecte a l'alçària màxima reguladora.
  
Article 12. Per a la realització d'obres en els edificis i vials de l'entorn, el promotor haurà d'aportar un estudi previ firmat per un tècnic competent en arqueologia a l'efecte de l'article 62 de la Llei del Patrimoni Cultural Valencià.
  
Article 13. En la resta de l'entorn, a fi de preservar el paisatge històric del castell, no s'autoritzarà cap edificació per a qualsevol ús; de manera que quedaran expressament prohibits els moviments de terres i les excavacions que no es realitzen de conformitat amb l'article següent, senyalitzacions de tipus publicitari, tala d'arbres ?sense autorització expressa de l'organisme competent en matèria de medi ambient i de la conselleria competent en matèria de cultura- i abocament de residus.
  
S'haurà de fomentar la repoblació forestal amb varietats autòctones, principalment arbustives, sempre que no impedisquen la contemplació paisatgística o perjudiquen el monument.
  
Article 14. Les actuacions arqueològiques hauran de ser autoritzades per la conselleria competent en matèria de cultura, d'acord amb l'article 60 de la Llei del Patrimoni Cultural Valencià.
  
Article 15. El que no regula la present normativa es precisarà en l'autorització de la conselleria competent en matèria de cultura ?preceptiva- d'acord amb l'article 35 de la Llei del Patrimoni Cultural Valencià, per a qualsevol intervenció, fins i tot les regulades pels articles anteriors; la dita autorització haurà de tindre en compte els criteris establits en l'article 39.3 de la mateixa llei.